Сытхэр уи псэукIэ, Джылахъстэней щIыналъэ?
КъБР-м и Правительствэм и унафэщI Храмов Константин, абы и къуэдзэ Къаздэхъу Альберт, КъБР-м узыншагъэр хъумэнымкIэ и министр Шэт Ирмэ сымэ лэжьыгъэ IуэхукIэ Тэрч районым щыIащ, щIыналъэм и социальнэ, медицинэ, еджапIэ, спорт IуэхущIапIэхэр зыхуей-зыхуэфIхэр зрагъэщIэн, къэралыр къадэмыIэпыкъуу и кIэм яхунэмыгъэсыну ухуэныгъэхэм зыщагъэгъуэзэн мурадкIэ.
Тэрч район администрацэм и Iэтащхьэ Пэнагуэ Максим хьэщIэхэр гуапэу иригъэблэгъащ. ЯпэщIыкIэ гупым «Тэрчналмэс Iэмэпсымэ завод» ОАО-мрэ абы хэту къызэIуаха «Кристалл-Тэрч» IуэхущIапIэмрэ я лэжьыгъэм зыхагъэгъуэзащ. Къыхэгъэщыпхъэщ, иужьрей илъэситIым IуэхущIапIэм и зыужьыныгъэм еврэ мелуани 2-м щIигъу зэрыхалъхьар.
КъыкIэлъыкIуэу хьэщIэхэр щыIащ Тэрч щаухуа «Псынэ» инкубаторым. Джэджьейхэр кърагъэшыным, гъэхъуным ехьэлIауэ къагъэсэбэп иджырей Iэмалхэр зыхуэдэр абы щалъэгъуащ. IуэхущIапIэм къызэIуихащ гъавэ хъумапIитI, Iусыпхъэ къыщыщIагъэкI завод, джэджьей мини 135-рэ къыщрагъэш инкубатор. Иджыпсту яухуэ джэджьей мин 28-рэ къыщрагъэшыну цехыщIэ. Абы лэжьэн щIидзэмэ, илъэсым джэдылу тонн 1600-рэ къахущIэгъэкIынущ.
АдэкIэ гупыр щыIащ зи ухуэныгъэр илъэсибгъу и пэкIэ къызэтрагъэувыIа, узыншагъэр щрагъэфIакIуэ, цIыху 600 зыщIэхуэну спорт комплексым. Храмовым жиIащ абы текIуэдэну мылъкур зыхуэдизыр зэхэгъэкIын зэрыхуейр. Пэнагуэ Максим къыхигъэщащ республикэм и Олимп чемпионхэм ящыщ зыбжанэр Тэрч районым зэрыщыщыр, спортым дихьэх ныбжьыщIэхэр зэракуэдыр, я щIалэгъуалэр спорткомплексыр къыщызэIуахынум зэрыпэплъэр.
«Кхъахэ хъуа унэхэм щIэсхэр къыщIэгъэIэпхъукIын» къэрал программэр зэрагъэзащIэми гупым зыщигъэгъуэзащ. Коттедж къалэ цIыкIум кIуэри, Щомахуэ Заур зи унафэщI «Лъэпщ» ООО-м къат куэду зэтету иухуа, фэтэр 12 зыхэт унипщIым, абы щыпсэухэм папщIэ ящIа гаражи 120-м, цIыхубзхэм зыщагъэдэхэн папщIэ къызэIуаха «Шанель» унэм еплъащ. Къалэ сымаджэщым зыщыщаплъыхьым, Храмовым жраIащ районым ис хьэрычэтыщIэхэм я мылъкукIэ ар зэрызэрахьар. Правительствэм и УнафэщIыр сымаджэхэм еупщIащ хущхъуэрэ шхынкIэ я Iуэху зытетым. Шэт Ирмэ зэхигъэкIащ ахэр зэрагъашхэ щIыкIэр.
КъыкIэлъыкIуэу хьэщIэхэр щыIащ Курп Ищхъэрэ къуажэм и «Алёнушка» сабий гъэсапIэм, Инэрыкъуей курыт школым, а къуажэм ЩэнхабзэмкIэ и унэм, амбулаторэм.
IуэхущIапIэхэм я щытыкIэм зыщигъэгъуэза нэужь, Храмов Константин журналистхэм я упщIэхэм жэуап яритащ. Премьер-министрым районым и Iэтащхьэмрэ абы щыпсэухэмрэ къигъэгугъащ зэрахузэфIэкIкIэ ядэIэпыкъуну.
Пэнагуэ Максим Храмов Константин фIыщIэ хуищIащ япэу я районым къызэрыкIуам, цIыхухэр зыгъэгузавэ Iуэхухэр дауэ зэфIэха хъунуми зэрытепсэлъыхьам папщIэ. Куейм и Iэтащхьэм зэрыжиIамкIэ, зэгъусэу, зэкъуэту зэдэлажьэмэ, Iуэху зэIумыбзхэр нэхъ псынщIэу лъэныкъуэ яхуегъэзынущ.
ТЕКIУЖЬ Заретэ.
Сурэтыр КIУАНТIЭ Замирэ трихащ.
